SET ปิดลบ 7 จุดหลุด 1,600 เซ่นกนง.หั่น GDP เหลือโต 1.8% ฉุด “บาทอ่อน”
ดัชนีตลาดหุ้นไทยปิดที่ 1,592.08 จุด ลดลง 7.15 จุด หลุด 1,600 จุด เซ่นกนง.หั่น GDP เหลือโต 1.8% ฉุด “บาทอ่อน”
23 มิ.ย. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ปรับตัวลง หลังจากที่คณะกรรมการนโยบายการเงิน (กนง.) ปรับลดคาดการณ์เศรษฐกิจไทยปีนี้มีแนวโน้มขยายตัวได้แค่ 1.8% และปี 65 อาจขยายตัวลดลงเหลือ 3.9% สะท้อนการฟื้นตัวชะลอลง และยังคาดการณ์ปีนี้ไทยพลิกขาดดุลบัญชีเดินสะพัดราว 1.5 พันล้านดอลลาร์ จากเดิมคาดว่าจะเกินดุล 1.2 พันล้านดอลลาร์
โดย กนง.ยังกังวลการท่องเที่ยวฟื้นได้ช้ากว่าคาด จึงปรับลดประมาณการจำนวนนักท่องเที่ยวต่างชาติลงเหลือ 7 แสนคนในปีนี้ จากเดิมคาดว่าอยู่ที่ 3 ล้านคน เป็นผลจากจำนวนผู้ติดเชื้อโควิดในประเทสยังสูง และการฉีดวัคซีนต่ำกว่าเป้าหมาย อีกทั้งยังมีแรงกดดันจากการชุมนุมทางการเมืองในวันพรุ่งนี้ด้วย ซึ่งจะต้องติดตามสถานการณ์อย่างใกล้ชิด
ด้านตลาดหุ้นในภูมิภาคเอเชียวันนี้เคลื่อนไหวในแดนบวกเป็นส่วนใหญ่ ยกเว้นตลาดในกลุ่ม TIP ติดลบ เช่นเดียวกับตลาดหุ้นอินเดียติดลบจากสถานการณ์โควิดยังรุนแรง ส่วนตลาดยุโรปเทรดบ่ายนี้แกว่ง Sideway Down ราว 0.3-0.4%
“วันนี้คาดว่าต่างชาติคงจะยังขายอยู่ เงินบาทอ่อนค่าลงมาทันทีหลังแบงก์ชาติปรับลดประมาณการ GDP ไทยปีนี้ และยังปรับลดประมาณการดุลบัญชีเดินสะพัดปีนี้เป็นขาดดุล จากเดิมคาดจะเกินดุล จากความกังวลการท่องเที่ยวฟื้นช้ากว่าคาด”นายกรภัทร กล่าว
ส่วนแนวโน้มการลงทุนในวันพรุ่งนี้ (24 มิ.ย.) นายกรภัทร กล่าวว่า ตลาดฯคงจะแกว่งไซด์เวย์ ให้แนวรับ 1,580-1,567 จุด ส่วนแนวต้าน 1,600-1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
RATCH มูลค่าการซื้อขาย 4,549.56  ล้านบาท ปิดที่ 47.00 บาท ลดลง 4.75 บาท
RCL มูลค่าการซื้อขาย 3,695.22 ล้านบาท  ปิดที่ 51.50 บาท ลดลง 3.00 บาท
GUNKUL มูลค่าการซื้อขาย 3,341.36 ล้านบาท ปิดที่ 4.92 บาท ราคาไม่เปลี่ยนแปลง
KBANK มูลค่าการซื้อขาย  1,517.60  ล้านบาท ปิดที่ 120.00 บาท ลดลง 1.00 บาท
PTT มูลค่าการซื้อขาย  1,256.13  ล้านบาท ปิดที่ 40.00 บาท ราคาไม่เปลี่ยนแปลง